Správa je predkladaná v zmysle §18 f zákona NR SR č. 369/1990 Zb. o obecnom zriadení, v znení neskorších zmien a doplnkov a Štatútu mesta Košice §18 ods. 4 od posledného rokovania Mestského zastupiteľstva v Košiciach konaného dňa 14.02.2011.
I.	SÚČASŤOU TEJTO SPRÁVY SÚ SPRÁVY O VÝSLEDKU KONTROL, KTORÉ BOLI VYKONANÉ:
A.	Podľa  Plánu kontrolnej činnosti Útvaru hlavného kontrolóra mesta Košice na I. polrok 2011 
(ďalej len ÚHK)
Cieľom vykonaných kontrol bolo zistiť, ako sú v kontrolovaných subjektoch dodržiavané príslušné ustanovenia zákonov, všeobecných záväzných predpisov a interných predpisov. 
Ide o tieto kontroly:
1)	Kontrola nakladania s majetkom a vybraných položiek príjmov a výdavkov na ZŠ Kežmarská č. 28, Košice za obdobie rokov 2009 – 2010. V  kontrolovanom subjekte nebolo zistené porušenie zákonov, všeobecných záväzných predpisov a interných predpisov.
2)	Kontrola nakladania s majetkom a vybraných položiek príjmov a výdavkov na ZŠ Bernolákova č.16, Košice za obdobie rokov 2009 – 2010. V kontrolovanom subjekte bolo zistené: 
-	Nesprávne vykazovaný príjem za prenájom nebytových priestorov v roku 2009 v zmysle usmernenia MF SR č. MF/010175/2004 – 2
-	Nevykonaná inventarizácia záväzkov, pohľadávok a finančných účtov za obdobie rokov 2009 a 2010, ide o porušenie § 6 odsek 3 zákona č.431/2002 Z. z. o účtovníctve 
-	Nepodpísaná dohoda o hmotnej zodpovednosti, ide o porušenie internej smernice o obehu, schvaľovaní a kontrole účtovných dokladov
-	Neupravená nájomná zmluva v zmysle nových Pravidiel prenajímania školského majetku vo vlastníctve mesta Košice 
Bližšie informácie sú uvedené v jednotlivých správach o výkone kontrol. Správa obsahuje stanovisko k zisteným nedostatkom a prijaté opatrenia kontrolovaného subjektu. 
3)	Kontrola nakladania s majetkom a vybraných položiek nákladov a výnosov v akciovej spoločnosti Mestské lesy Košice za obdobie rokov 2008 a 2009. Kontrola bola zameraná na plnenie opatrení z predchádzajúcej kontroly, hospodárenie a nakladanie s majetkom (inventarizácia majetku, vymáhanie pohľadávok, obstaranie majetku (účet 042) a dodržiavanie zákona o verejnom obstarávaní), vybrané položky nákladov a výnosov. V  kontrolovanom subjekte nebolo zistené porušenie zákonov, všeobecných záväzných predpisov a interných predpisov za kontrolované obdobie. Bližšie informácie sú uvedené v správe o výkone kontroly.
B.	Mimo Plánu kontrolnej činnosti
1)	Ako hlavný kontrolór som poverila zamestnancov ÚHK vykonať tematickú kontrolu zameranú na inventarizáciu zásob v školských jedálňach za obdobie roka 2009. Kontrolnú činnosť ÚHK vykonal v týchto subjektoch:
1)	Školská jedáleň Kežmarská č.28, Košice. V kontrolovanom subjekte bolo zistené porušenie § 30 zákona č.431/2002 Z. z. o účtovníctve. Kontrolovaný subjekt nevykonal fyzickú inventarizáciu zásob potravín. Správa obsahuje stanovisko k zisteným nedostatkom a prijaté opatrenia kontrolovaného subjektu.
2)	Školská jedáleň Bernolákova č.16, Košice. V  kontrolovanom subjekte nebolo zistené porušenie § 29 a § 30 zákona č.431/2002 Z. z. o účtovníctve.
3)	Školská jedáleň Trebišovská č.10, Košice. V  kontrolovanom subjekte nebolo zistené porušenie § 29 a § 30 zákona č.431/2002 Z. z. o účtovníctve.
Bližšie informácie sú uvedené v správe o výkone kontroly.
2)	Z titulu svojej funkcie som na MMK vykonala kontrolu zameranú na plnenie uznesení prijatých MZ v Košiciach za rok 2010. Kontrola poukázala na nedostatočnú koordináciu a nejasné kompetencie medzi jednotlivými organizačnými zložkami MMK. Niektoré organizačné zložky nevedú spisovú dokumentáciu, nie sú vytvorené samostatné spisové obaly v informačnom systéme Helios Green. Bližšie informácie sú uvedené v správe o výsledku kontroly.
	V súčasnosti Útvar hlavného kontrolóra vykonáva kontrolnú činnosť na Mestskej polícií Košice za obdobie rokov 2008 a 2009. Taktiež prebieha kontrola v dvoch Základných školách za obdobie rokov 2009 a 2010. Ide o ZŠ ul. Pavla II. 1, Košice a ZŠ Janigova 2, Košice. Správy o vykonaných kontrolách budú predložené na najbližšie MZ v Košiciach. 

II.	STANOVISKO K PRIJATIU NÁVRATNÝCH ZDROJOV 
	Na predchádzajúcom rokovaní MZ v Košiciach som ústne informovala, že mesto Košice v závere roka prijalo pôžičku od zahraničného subjektu 4 Italy S.p.A. EnergyEnvironment vo výške 
165 000 €. Išlo o realizáciu prijatého uznesenia MZ v Košiciach č. 1098 zo dňa 12.04.2010. Písomne som upozornila MMK na porušenie zákona o rozpočtových pravidlách, nakoľko hlavný kontrolór má vždy v aktuálnom čase prijatia návratných zdrojov (uzatvorenie zmluvy) preveriť dodržiavanie podmienok na prijatie návratných zdrojov financovania  v súlade so znením § 17 ods. 9 zákona č.583/2004 Z. z. z dôvodu, že mesto Košice môže prijať úver/pôžičku za splnenia určených zákonných podmienok podľa § 17 zákona č. 583/2004 Z. z. o rozpočtových pravidlách územnej samosprávy. Na základe tohto upozornenia MMK vypracoval a prijal Príkaz primátora mesta č.8/2011 týkajúci sa návratných/nenávratných zdrojov financovania.
Na základe vyžiadaných dokladov som preverila:

ČISTÝ DLH K 30.03.2011	 	 	
Bežné príjmy	k 31.12.2010	      112 112 363,00 € 	
Účtovný stav dlhu	k 30.03.2011	         39 208 328,18 € 	
Splátky istín, úrokov	k 30.03.2011	           9 135 578,47 € 	
	60%	         67 267 417,80 € 	
Ukazovateľ celkového dlhu k 30.03.2011		     35%	
Úverová rezerva k 30.03.2011		         28 059 089,62 € 	
	25%	         28 028 090,75 € 	
Ukazovateľ splátkovej rezervy k 30.03.2011		8,15%	
Splátková rezerva k 30.03.2011		         18 892 512,28 € 	
	Dlhovú zaťaženosť mesta Košice môže negatívne ovplyvniť vývoj bežných príjmov v priebehu roka, stav dlhodobých záväzkov mesta, projekty PPP, stav finančnej rezervy mesta, vývoj inflácie, schopnosť splácať istiny a úroky financovania a pre - predfinancovania investičného programu mesta. Taktiež nemôžem opomenúť nepriame riziká, a to  stav a hodnotu predaného dlhodobého majetku a odpisy, ďalej organizácie a spoločnosti, ktoré sú priamo naviazané na rozpočet mesta a využívajú úverové zdroje (DPMK a.s., SMZ Košice, BMPK s.r.o., MFK Košice a.s. a iné). 
III.	PODNETY VEREJNOSTI
•	Podnet právnickej osoby (ďalej len PO) týkajúci sa dodatku nájomnej zmluvy k nebytovým priestorom nehnuteľnosti na Americkej triede 17, Košice
V predmetnom podnete išlo o prepracovanie nájomnej zmluvy (odstúpenie ½ miestnosti a vyňatie ďalšieho  priestoru z NZ) medzi FO a Správou majetku mesta Košice, s.r.o.. V prípade nedošlo k zhode všetkých zainteresovaných strán, takže v nájomných zmluvách nedošlo k žiadnym zmenám. PO bolo oboznámená o šetrení podnetu písomnou odpoveďou.
•	Podnet FO týkajúci sa preverenia situácie v bytovom dome na Mlynskej ul. č.18 v Košiciach a oprávnenosti platby za vykonané zásahy do bytového domu
Vyžiadali sa vyjadrenia od BPMK s.r.o. a oddelenia majetkového MMK. Z odpovedí vyplynulo, že BPMK nepristúpi k úhrade danej čiastky, pokiaľ nebude preverený právny postup v celej veci a opodstatnenosť zamýšľanej úhrady v prospech fondu prevádzky, údržby a opráv v dotknutom bytovom dome. Tento podnet ostáva naďalej v sledovaní ÚHK.
•	Podnet od organizácie Slovenského zväzu záhradkárov týkajúci sa prehodnotenia skutočnosti pri vydaní súhlasu k drobnej stavebnej úprave
Podľa § 18d odsek 3 zákona č. 369/1990 Zb. o obecnom zriadení sa kontrolná činnosť nevzťahuje na konanie, v ktorom o právach, právom chránených záujmoch alebo o povinnostiach právnických osôb rozhoduje obec v správnom konaní podľa § 27. Na základe toho bol podnet postúpený na oddelenie stavebného úradu MMK.

•	Podnet od FO, vlastníkov bytov na Národnej triede 26-30 v Košiciach vo veci vysporiadania pozemkov pod obytným domom
Preverením podnetu sa zistilo, že mesto Košice  nebolo vlastníkom pozemku uvedeného v danom podnete. Vlastníkom bytov bolo písomne odporúčané obrátiť sa na Správu katastra Košice alebo priamo na súčasného vlastníka predmetného pozemku.
•	Podnet od FO vo veci prešetrenia porušovania zákona č. 136/2001 Z.z. o ochrane hospodárskej súťaže zo strany mesta Košice na webových stránkach www.košice.sk
Podnet poukázal na to, že na webovej stránke mesta Košice je propagovaný len jeden podnikateľský subjekt predávajúci hokejové suveníry. Riešením tohto podnetu došlo na stránke ku zmene. Zároveň podnet poukázal na web stránku www.visitkosice.eu, kde je v ponuke len sedem ubytovacích zariadení a šesť reštaurácií v Košiciach. Písomne som požiadala Klaster Košice – Turizmus o stanovisko. Termín doručenia stanoviska bol 29.03.2011. K dnešnému dňu nebola doručená žiadna odpoveď. Daný podnet ostáva v sledovaní ÚHK. 
•	Podnet od FO vo veci podania informácií ohľadom verejného obstarávania a upozornenie na nedodržanie zákona o zverejňovaní zmlúv
Predložený podnet nie je v kompetencii hlavného kontrolóra, nakoľko podnet sa týka  priamo Mestskej časti, v tomto prípade MČ Košice – Pereš. FO bola zaslaná odpoveď, aby sa obrátila priamo na príslušný MÚ MČ Košice – Pereš a kontrolóra danej MČ. 

IV.	INTERPELÁCIE POSLANCOV MZ
•	Interpelácia poslanca vo veci preverenia vykonania prijatého uznesenia MZ v Košiciach o zlúčení CVČ (Uznesenie MZ v Košiciach č. 1261/2010)
ÚHK požiadal oddelenie školstva  MMK a riaditeľa CVČ Technik o vyjadrenie k plneniu uznesenia MZ č. 1261 prijatého v roku 2010 o alokovaní pôvodných CVČ do jednej rozpočtovej organizácie a zaslanie príslušných podkladov. Po preskúmaní obdŕžaných materiálov bol poslanec písomne oboznámený s výsledkom šetrenia podnetu. Zároveň subjekt bude zahrnutý do Plánu kontrolnej činnosti ÚHK na II.polrok 2011. 
V.	OSTATNÁ ČINNOSŤ VYPLÝVAJÚCA ZO ZÁKONOV A INÝCH PREDPISOV
•	Vypracovanie Stanoviska k návrhu záverečného účtu za rok 2010. 
•	Vypracovanie Stanoviska k návrhu rozpočtu mesta na rok 2011.
•	V dňoch 05. - 06.04. 2011 som sa zúčastnila školenia hlavných kontrolórov.
VI.	PREHĽAD VYKONANÝCH KONTROL ÚHK MESTA KOŠICE PODĽA SUBJEKTOV V PRIEBEHU
 I. POLROKA 2011

VII.	PREHĽAD ŠETRENÍ VYKONANÝCH HLAVNÝM KONTROLÓROM MESTA KOŠICE K 30.03.2011

								    Ing. Hana Jakubíková v. r.
				                                       		Hlavný kontrolór mesta Košice
	V Košiciach 30.03.2011